Broj: 711-I-1007-M-75/18-02-18

Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ante Nazora, ravnatelja Hrvatskog memorijalno-dokumentacijskog centra Domovinskog rata,** za davanjem mišljenja Povjerenstva**,** na 14. sjednici održanoj dana 15. lipnja 2018.g., daje sljedeće:

**MIŠLJENJE**

**Ante Nazor, ravnatelj Hrvatskog memorijalno-dokumentacijskog centra Domovinskog rata, smatra se dužnosnikom u smislu odredbi ZSSI-a na temelju članka 3. stavka 2. ZSSI-a, a sukladno Popisu osoba koje kao dužnosnike imenuje Vlada Republike Hrvatske od 27. ožujka 2013.g., dostavljenim Povjerenstvu na temelju članka 52. stavka 3. ZSSI-a.**

Obrazloženje

 Zahtjev za davanjem mišljenja Povjerenstva podnio je Ante Nazor, ravnatelj Hrvatskog memorijalno-dokumentacijskog centra Domovinskog rata. U knjigama ulazne pošte zahtjev je zaprimljen pod poslovnim brojem 711-U-1857-M-75/18-01-4, dana 13. lipnja 2018.g., povodom kojeg se vodi predmet broj M-75/18.

U predmetnom zahtjevu dužnosnik u bitnom osporava svoj dužnosnički status u smislu ZSSI-a povodom obnašanja funkcije ravnatelja Hrvatskog memorijalno-dokumentacijskog centra Domovinskog rata. Ističe da je na predmetnu javnu dužnost imenovan odlukom Vlade Republike Hrvatske na temelju provedenog javnog natječaja i po prijedlogu Upravnog vijeća Centra, zatim da ova javna dužnost nije izričito navedena kao dužnosnička u odredbama ZSSI-a niti je utvrđena kao državna dužnost u odredbama Zakona o obvezama i pravima državnih dužnosnika („Narodne novine“ br. 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16). Nadalje, dužnosnik ističe da niti plaću ne prima sukladno odredbama Zakona o obvezama i pravima državnih dužnosnika, već sukladno Uredbi o nazivima radnih mjesta i koeficijentima složenosti poslova u javnim službama („Narodne novine“ br. 25/13, 72/13,151/13, 09/14, 40/14, 51/14, 77/14, 83/14 - Ispravak, 87/14, 120/14, 147/14, 151/14, 11/15, 32/15, 38/15, 60/15, 83/15, 112/15, 122/15, 10/17, 39/17, 40/17 - ispravak, 74/17, 122/17 i 9/18).

Dužnosnik u zahtjevu navodi da je prilikom podnošenja izvješća o imovinskom stanju u napomeni elektroničkog obrasca naveo da je iznenađen da se ravnatelj znanstvene ustanove tretira kao dužnosnik, s obzirom da se radi o tijelu koje djeluje samostalno i neovisno, na temelju stručnih i znanstvenih, a ne političkih kriterija.

Stoga dužnosnik moli mišljenje Povjerenstva na temelju koje pravne osnove se funkcija ravnatelja Hrvatskog memorijalno-dokumentacijskog centra Domovinskog rata smatra dužnošću u smislu ZSSI-a, a imajući u vidu da se osobe na istu funkciju imenuju na temelju prijedloga Upravnog vijeća Centra, a nakon provedenog javnog natječaja.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Člankom 52. stavkom 3. ZSSI-a propisano je da će državna tijela iz članka 3. stavka 2. ovog Zakona dostaviti Povjerenstvu popis osoba koje podliježu imenovanju, izboru ili potvrdi najkasnije u roku od šest mjeseci od dana stupanja na snagu ovog Zakona.

Na poziv Povjerenstva, Vlada Republike Hrvatske dostavila je sukladno članku 52. stavku 3. ZSSI-a, Popis osoba koje kao dužnosnike imenuje Vlada Republike Hrvatske sa stanjem na dan 27. ožujka 2013.g., uz popratni dopis klasa 200-03/13-08/25, urbroj 50302/04-13-1 od 28. ožujka 2013.g.

U točki 19. navedenog Popisa, kao jedna od osoba koje kao dužnosnike imenuje Vlada Republike Hrvatske u smislu članka 3. stavka 2. ZSSI-a, izričito je naveden „Hrvatski memorijalno-dokumentacijski centar Domovinskog rata, dr.sc. Ante Nazor – ravnatelj“.

Stoga je Povjerenstvo, na temelju članka 3. stavka 2. ZSSI-a, a sukladno navedenom Popisu, pored ostalih upisalo dužnosnika Antu Nazora u Registar dužnosnika, u kojem je evidentirano da je isti obnašao dužnost ravnatelja Hrvatskog memorijalno-dokumentacijskog centra Domovinskog rata u razdoblju od 23. veljače 2012.g. do 22. veljače 2016.g., kao i da istu dužnost obnaša u novom mandatu počevši od 23. veljače 2016.g.

Dužnosnik Ante Nazor podnio je Povjerenstvu do sada, u 2015. i 2016.g., dva potpuno i ispravno popunjena obrasca Izvješća o imovinskom stanju povodom obnašanja predmetne dužnosti.

Obnašatelji dužnosti iz članka 3. stavka 2. ZSSI-a smatraju se dužnosnicima u smislu ZSSI-a te se na njih primjenjuju sve obveze, prava, ograničenja i zabrane propisane tim Zakonom, a ne samo obveza podnošenja izvješća o imovinskom stanju dužnosnika.

Na status ravnatelja Hrvatskog memorijalno-dokumentacijskog centra Domovinskog rata kao dužnosnika u smislu ZSSI-a ne utječe okolnost što se obnašatelj iste dužnosti istovremeno ne smatra državnim dužnosnikom u smislu Zakona o obvezama i pravima državnih dužnosnika. Dužnosnika u smislu ZSSI-a, koji nisu državni dužnosnici ima više, pa su tako na primjer u istom statusu i predsjednik i članovi Povjerenstva.

Ovlast Povjerenstva da na temelju članka 3. stavka 2. ZSSI-a utvrđuje dužnosnički status obnašatelja dužnosti imenovanih ili potvrđenih u smislu ove zakonske odredbe te da protiv istih dužnosnika vodi postupke sukoba interesa i utvrđuje da su počinili povrede odredbi ZSSI-a potvrđena je u sudskoj praksi (*pravomoćna presuda Upravnog suda* *u Rijeci posl.br. UsI-1742/13 od 09. listopada 2014.g.*; *pravomoćna* *presuda Upravnog suda u Zagrebu posl.br. UsI-2292/13 od 22. srpnja 2015.g., potvrđena presudom Visokog upravnog suda Republike Hrvatske posl.br. UsŽ-1893/15 od 19. svibnja 2016.g.*)

 Slijedom navedenog, Povjerenstvo je u izreci dalo mišljenje da se Ante Nazor, kao obnašatelj dužnosti ravnatelja Hrvatskog memorijalno-dokumentacijskog centra Domovinskog rata, smatra dužnosnikom u smislu odredbi ZSSI-a, na temelju članka 3. stavka 2. ZSSI-a, a sukladno Popisu osoba koje kao dužnosnike imenuje Vlada Republike Hrvatske od 27. ožujka 2013.g., dostavljenim Povjerenstvu na temelju članka 52. stavka 3. ZSSI-a.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ante Nazor, elektroničkom dostavom

2. Internet stranica Povjerenstva

3. Pismohrana